**Loppu ylinopeussakoille? Fordin uusi teknologia estää ylinopeuden ajamisen**

* Euroopan Ford tuo markkinoille uuden teknologian, joka voi estää ylinopeuden ajamisen ja kalliiden ylinopeussakkojen saamisen
* Älykäs nopeudenrajoitin mahdollistaa ajoneuvon maksiminopeuden automaattisen säätymisen ja pitää nopeuden rajoitusten mukaisena. Autossa oleva kamera tunnistaa liikennemerkit ja järjestelmä pitää huolen, ettei nopeusrajoitusta ylitetä.
* Järjestelmä tulee ensimmäisenä täysin uuteen S-MAXiin, joka tunnistaa myös ihmiset ja jarruttaa automaattisesti, jos kuljettaja ei reagoi varoituksiin

**Helsinki 1.4.2015** – Ylinopeus voi käydä kalliiksi ja johtaa jopa ajokieltoon, mutta se on myös merkittävä tekijä monissa onnettomuuksissa. Ford Motor Company tuo markkinoille teknologian, joka voi auttaa välttämään ylinopeutta, ajoitpa missä tahansa.

Kuljettajien on ollut jo jonkin aikaa mahdollista asettaa ajoneuvoonsa maksiminopeus. Nyt Fordin täysin uusittuun tila-auto S-MAXiin on mahdollista saada älykäs nopeudenrajoitin, joka säätää maksiminopeutta automaattisesti ja pitää auton nopeuden rajoitusten mukaisena.

“Kuljettajat ajavat välillä ylinopeutta vahingossa ja havaitsevat sen vasta ajettuaan tutkaan tai automaattisen nopeusvalvontakameran räpsähtäessä”, kertoo Stefan Kappes (Active safety supervisor, Ford of Europe). “Älykäs nopeudenrajoitin poistaa yhden ajamisen stressitekijöistä sen auttaessa kuljettajaa noudattamaan nopeusrajoituksia.”

Älykäs nopeudenrajoitin aktivoidaan ohjauspyörässä olevasta painikkeesta valittaessa maksiminopeus. Järjestelmä käyttää tuulilasissa olevaa kameraa tarkkaillakseen nopeusrajoituskylttejä ja jos nopeusrajoitus on alhaisempi kuin asetettu maksiminopeus, järjestelmä hidastaa autoa. Kun sallittu nopeus nousee, kuljettaja voi kiihdyttää auton asetettuun maksiminopeuteen, kunhan se ei ylitä uutta nopeusrajoitusta.

Ford on viime vuosina esitellyt useita teknologioita, joiden avulla kuljettajan on helpompi pysäköidä tai pitää auto kaistalla ja välttää hitaassa nopeudessa tapahtuvat törmäykset.

Älykkäässä nopeudenrajoittimessa yhdistyvät Fordin nykyisistä teknologioista säädettävä nopeudenrajoitin ja liikennemerkkien tunnistus, jotka ovat nykyisin saatavana Focukseen, Mondeoon ja Kugaan.

Älykäs nopeudenrajoitin toimii 30–200 km/h nopeuksissa. Se hidastaa auton nopeutta pehmeästi rajoittamalla moottoriin virtaavan polttoaineen määrää, ei jarruttamalla. Jos auton vauhti kiihtyy alamäessä yli asetetun nopeuden, kuuluu varoitusääni.

Järjestelmä kommunikoi auton navigointijärjestelmän kanssa, mikä auttaa pitämään asetetun maksiminopeuden myös silloin, kun nopeusrajoituskylttien välimatka on pitkä, esimerkiksi maantiellä ajettaessa. Järjestelmä voidaan ohittaa väliaikaisesti painamalla napakasti kaasupoljinta.

Fordin täysin uudessa S-MAXissa on muitakin uusia teknologioita, kuten törmäyksenestoavustin jalankulkijan tunnistuksella. Se havaitsee ihmiset tiellä auton edessä – jopa ne, jotka voivat tulla auton eteen – ja jarruttaa automaattisesti, jos kuljettaja ei reagoi varoituksiin.

“Me Fordilla emme kehitä pelkästään autoja, vaan myös teknologioita, jotka tekevät ajamisesta mukavampaa ja turvallisempaa”, kertoo Pim van der Jagt (Executive technical leader, Ford Research & Advanced Engineering). “Innovatiiviset järjestelmät, kuten älykäs nopeudenrajoitin, törmäyksenestoavustin jalankulkijan tunnistuksella sekä aktiivinen pysäköintiavustin tuovat nämä hyödyt kaikkien saataville.”

Nyt huhtikuussa tilattavissa olevissa S-MAXeissa on häikäisemättömät kaukovalot, jotka valaisevat tien häiritsemättä muita tienkäyttäjiä. Etusäleikköön asetettu kamera näyttää risteykset jaetulla näytöllä ja helpottaa siten reitin valintaa.

# # #

Ford Motor Company

Ford Motor Company on globaali autonvalmistaja, jonka pääkonttori sijaitsee Dearbornissa, Michiganissa ja jonka autoja myydään kaikissa kuudessa maanosassa. Yhtiössä työskentelee noin 187 000 henkilöä ja sillä on 62 tehdasta eri puolilla maailmaa. Yhtiön automerkkejä ovat Ford ja Lincoln. Yhtiö tarjoaa myös rahoituspalveluita, joita varten on olemassa oma yhtiö, Ford Motor Credit Company. Lisätietoja Fordista ja sen tuotteista löytyy osoitteesta [www.corporate.ford.com](http://www.corporate.ford.com/)

**Euroopan Ford** valmistaa, myy ja huoltaa Ford-autoja 50 markkina-alueella. Sen palveluksessa työskentelee noin 47 000 henkilöä ja yhteisyritykset mukaan lukien noin 66 000 henkilöä. Euroopassa toimii myös Ford Motor Credit Company ja Ford Customer Service Division sekä 23 tuotantolaitosta, joista 12 Ford omistaa kokonaan tai on enemmistöomistaja ja 11 on yhteisomistuksessa muiden toimijoiden kanssa. Ensimmäiset Ford-autot tuotiin Eurooppaan vuonna 1903 – samana vuonna, jolloin Ford Motor Company perustettiin. Tuotanto Euroopassa aloitettiin vuonna 1911.

**Lisätiedot:** Riitta Salin

 Oy Ford Ab

 010 3447 123

 rsalin1@ford.com